Dupont lek lippe vir Bokke afFrankryk se Antoine Dupont. Foto: Franck Fife/AFP. Die Springbokke speel op 12 November teen Frankryk in Marseille en die Fransmanne is oorgehaal om vir die Suid-Afrikaners te wys waar Dawid die wortels gegrawe het. Die Fransmanne kon Suid-Afrika laas in 2009 klop, toe hulle met ŉ oorwinning van 20–13 die septer in Toulon geswaai het. Sedertdien het die Bokke egter sewe wedstryde op ŉ streep gewen. “Les Bleus” is egter nou ŉ perd van ŉ ander kleur en hulle is ongetwyfeld een van die gunstelingspanne om in die eindstryd van die komende Wêreldbeker-toernooi te speel. Vlok Cilliers is deesdae Frankryk se skopafrigter en hy glo dat die huidige Franse span een van die talentvolste nóg is, terwyl Antoine Dupont ongetwyfeld ŉ rugbykrag is met wie daar rekening gehou moet word. Die 25-jarige skrumskakel is verlede jaar as Wêreldrugby se speler van die jaar aangewys en die Hane maak beslis op hom staat om die nodige vonk te verskaf. Boonop kan hy nie wag om weer met die Springbokke swaarde te kruis nie. “Ons het nog nie weer teen hulle gespeel sedert Fabien (Galthié) die afrigtersleisels vasgevat het nie. Die Springbokke het goeie en ervare spelers en hulle ken hul rugby, maar ons kan nie wag om hulle in Marseille te verwelkom nie,” het Dupont gesê. Die Franse talisman was in al drie van sy vorige wedstryde teen Suid-Afrika aan die verloorkant, maar hy meen die bordjies kan volgende week verhang word. “Die laaste keer dat ek teen die Springbokke gespeel het, was ek én die span nog baie onervare. Ons staal onsself egter weer vir ŉ fisieke aanslag in Marseille.” Frankryk speel hierdie naweek egter eers teen Australië in Parys, terwyl die Springbokke teen Ierland in Dublin sal kragte meet. Uitslae van die afgelope tien wedstryde tussen Suid-Afrika en Frankryk: 26 November 2005: 26–20 in Frankryk se guns 24 Junie 2006: 36–26 in Frankryk se guns 13 November 2009: 20–13 in Frankryk se guns 12 Junie in 2010: 42–17 in Suid-Afrika se guns 23 November 2013: 19–10 in Suid-Afrika se guns 10 Junie 2017: 37–14 in Suid-Afrika se guns 17 Junie 2017: 37–15 in Suid-Afrika se guns 24 Junie 2017: 35–12 in Suid-Afrika se guns 18 November 2017: 18–17 in Suid-Afrika se guns 10 November 2018: 29–26 in Suid-Afrika se guns